Арганізацыя не падводзіла цягам вечару, таму Massenhinrichtung пачалі без асаблівых затрымак. Ды так, што зь першых жа секундаў прыцягнулі да сябе ўсеагульную ўвагу. Смачны матэрыял, выдатны гук (нарэшце пасьля “Бруге” не баліць галава) і моцная падача – гэта ўсё пра іх. Праўда, за візуальную частку давялося адказваць збольшага франтмэну гурта Hresvelgr’у, які і рагожу апрануў, і грым нанёс, і нават закруціў цярновы ашыйнік, праўда, ненадоўга. Што рабіць, імідж – справа балючая, але публіка ацаніла такія ахвяры, і раптоўна франтмэну ўручылі букет кветак. Яшчэ адна цікавая дэталь выступу Massenhinrichtung – так званы заднік, на якім зьяўляліся назвы і радкі песень. Бадай што атрымалася блэк-метал караоке на лацінцы. Выканаўшы некаторыя тэмы з “Закону зброі” і ранейшы матэрыял, “Масэны” ўпэўнілі, што праца над чарговым альбомам ідзе сваёй хадой. А мы пакуль адзначым Massenhinrichtung як найлепшы выступ вечару. Гурт можна ня толькі рабіць хэдам, але і ладзіць зь імі сольнік, тым больш што з новым альбомам прадставіцца выдатная для гэтага нагода.